‘Dís hoekom DA-hoës by hospitaal weggejaag word’Dr. Sibongiseni Dhlomo Die provinsiale departement van gesondheid het redes bekend gemaak hoekom twee DA-hoës Maandag fisiek daarvan weerhou is om die onkologie-eenheid in die Addington-hospitaal in KwaZulu-Natal te besoek. Sibongiseni Dhlomo, LUR vir gesondheid in KwaZulu-Natal, het gesê Patricia Kopane, die DA se skaduminister van gesondheid, en dr. Imran Keeka, die DA se woordvoerder van gesondheid, is verbied om die hospitaal te besoek omdat hulle nie by besoektye gehou het nie. “Selfs die familielede van pasiënte moet gehoor gee aan die besoektye,” het Dhlomo in ŉ verklaring gesê. Kopane en Keeka is uit die Addington-hospitaal vergesel waar hulle ŉ oorsigtelike besoek sou aflê. Hul besoek aan die Albert Luthuli Sentrale Hospitaal is gevolglik ook gekanselleer. Dhlomo het Sondag ŉ verklaring uitgereik oor die besoeke van LP’s aan hospitale. Dit is nie die eerste keer dat Dhlomo “onaangekondigde” besoeke verbied nie. In 2015 het hy tydens ‘n sitting van die provinsiale wetgewer gesê diegene wat sommer net opdaag by hospitale sal uitgeskop word. “Wanneer jy wakker word en besluit jy is verveeld en na ŉ hospitaal of kliniek toe gaan, kan ek jou waarborg jy sal nie net toegelaat word nie.” Maroela Media het vroeër berig die DA het die Suid-Afrikaanse Menseregtekommissie (MRK) se verklaring dat die verslag oor KwaZulu-Natal se onkologiekrisis afgehandel is en binnekort gepubliseer sal word, verwelkom. “Die verslag het bevestig wat die DA nog die heeltyd sê: dat toerusting wat noodsaaklik is vir ondersoek en behandeling óf gebreek is óf glad nie beskikbaar is nie, dat daar ŉ tekort is aan personeel en dat daar ŉ reuseagterstand is wat daartoe lei dat behandelbare kankers vinnig ongeneeslik word,” het Keeka gesê. “Ons bedank die MRK dat dit een van die min hoofstuk 9-instellings is wat klaarblyklik nie deel is van die staatskaping nie.” Dhlomo het in sy verklaring gesê oorsigtelike besoeke is ŉ grondwetlike reg van LP’s, maar dat hulle weet hulle kan nie net daar opdaag en sê hulle is daar “vir oorsigdoeleindes nie. Dhlomo voer aan hul besoek was hoogs ontwrigtend omdat die hospitaal of kliniek se bestuur dan moet ophou na die pasiënte omsien en die LP oriënteer oor hoe elke afdeling van die instansie werk. “Dit geld vir alle regeringsinstansies. Skole, polisiestasies en howe.” Dhlomo het gesê daar is parlementêre voorskrifte en daar moet gehoor gegee word daaraan. “Besoeke moet so gereël word dat dit nie pasiëntprivaatheid, badtye vir die pasiënte sowel as pasiëntsorg ontwrig nie. Dit moet ook nie met dokters se konsultasies en roetines inmeng nie.” Keeka voer aan dat hy uit ordentlikheid die departement ingelig het van hul beplande besoek, maar toe Sondag meegedeel is dat hulle nie die hospitaal mag besoek nie. Die IFP het Maandagaand in ŉ verklaring gesê hulle is “woedend” omdat die departement niks doen aan hierdie krisis nie. “Deur nie ŉ tydsraamwerk te verskaf nie, sê Dhlomo in effek dat hy nie omgee nie. As sy prioriteite reg was, het hy met ander provinsies en die privaatsektor gepraat om verligting aan die pasiënte te bring.” Willies Mchunu, premier van KwaZulu-Natal, het verlede maand aangekondig die provinsiale tesourie het die administrasie van die provinsiale departement van gesondheid oorgeneem.